INDOKOLÁS

1.A JAVASLAT HÁTTERE

•A javaslat indokai és céljai

A petteni (Hollandia) nagyfluxusú reaktor (a továbbiakban: HFR) egy, a Holland Királysággal 1961-ben 99 évre megkötött megállapodásnak megfelelően a Bizottság által képviselt Európai Atomenergia-közösség (Euratom) rendelkezésére bocsátott kutató létesítmény. A szóban forgó megállapodásban a Bizottság a Közösség nevében vállalta, hogy felépíti a szükséges létesítményeket, és további felszereléseket is biztosít a létesítmények (ideértve a HFR-t is) „optimális kihasználása” érdekében. A Bizottság Közös Kutatóközpontja 1967 óta a Nuclear Research and consultancy Group (NRG, Nukleáris kutatási és tanácsadási csoport) holland üzemeltetőt bízza meg a reaktor üzemeltetésével az 1961-es telephely-megállapodáson alapuló együttműködési szerződés keretében.

A HFR közösségi programként működött 1971-ig, amikor az Euratom-Szerződés 7. cikke alapján a közösségi költségvetésből finanszírozott közösségi programokat integráló kiegészítő programmá alakult át. Azóta a nagyfluxusú reaktor egymást követő kiegészítő programok keretében működik, amelyekben a tagállamok változó köre vesz részt.

A két vagy több tagállam által finanszírozott kiegészítő kutatási program révén a HFR folyamatos és megbízható neutronforrást biztosít kísérleti célokra. A kiegészítő programok keretében vizsgált területek a következők: a nukleáris anyagok és a nukleáris üzemanyagok tudományos vizsgálata az atomreaktorok biztonságának növelése érdekében (a maghasadás és a magfúzió elvén működő reaktorokat egyaránt ideértve); a reaktorok öregedésével és a reaktorok teljes élettartamra kiterjedő fenntartásával összefüggő kérdések vizsgálata; fejlett üzemanyagciklusok kutatása; valamint a hulladékgazdálkodás kérdéseinek kutatása. A reaktor emellett szakképző létesítményként is működik, és ennek keretében olyan, doktori tanulmányokat folytató hallgatókat és doktori címmel már rendelkező ösztöndíjasokat fogad, akik nemzeti vagy európai programok keretében végzik kutatási tevékenységüket.

A jelenlegi kiegészítő programot 2017. május 29-én fogadták el négy évre (2016–2019) (a Tanács (Euratom) 2017/956 határozata, HL L 144., 2017.6.7., 23. o.). A programot az Európai Atomenergia-közösség részére a Közös Kutatóközpont (JRC) hajtja végre. A 2016–2019-es időszakra szóló kiegészítő kutatási program forrásai a két részt vevő tagállamtól: Hollandiától és Franciaországtól származtak, és mindösszesen 30,2 millió EUR-t tettek ki. Ez az összeg a reaktor leszerelési pénzalapjához nyújtott éves hozzájárulásokat is tartalmazta. A jelenlegi kiegészítő kutatási program 2019. december 31-én véget ér.

A reaktorban (az üzemeltető felelőssége alatt) kereskedelmi radioizotóp-előállítás is folyik, a létesítmény az Európában évente végrehajtott összesen 10 millió gyógyászati diagnosztikai eljárás több mint 60 %-ához szolgáltat izotópokat. A reaktor az európai radiofarmakológiai vállalatok nélkülözhetetlen beszállítója. Ezenkívül a reaktor termelése – a létesítmény elhelyezkedésének köszönhetően – gyorsan eljuttatható az európai orvosi központokba. Ez rendkívül lényeges szempont a legújabban használt rövid élettartamú izotópok esetében.

Ez a tanácsi határozatra irányuló javaslat a nagyfluxusú reaktor üzemeltetésére irányuló újabb négyéves (2020–2023) programra vonatkozik, amely Hollandia részéről a Nuclear Research and consultancy Group (NRG, Nukleáris kutatási és tanácsadási csoport), Franciaország részéről pedig a Commissariat à l'énergie atomique et aux énergies alternatives (CEA, Atomenergetikai és alternatív energetikai bizottság) kutatási tevékenységére épül. A 2020–2023-as időszakra szóló kiegészítő kutatási programhoz nyújtott hozzájárulás összege – a nagyfluxusú reaktor normális üzemeltetését és karbantartását feltételezve – négy év alatt 27,854 millió EUR lesz. Ez az összeg a reaktor leszerelési pénzalapjához nyújtott éves hozzájárulásokat is tartalmazza. Amennyiben a 2020–2023-as időszak során az üzemeltető NRG a biztonságos megőrzési állapot kihirdetése előtt hivatalos értesítést küld a nemzeti biztonsági hatóságoknak a nagyfluxusú reaktor végleges leállításáról, a fennmaradó befizetések és a bizottsági fizetési felhívások felfüggesztésre kerülnek.